Dette laget er Bayerns største utfordrer
Den 53. Bundesligasesongen ble sparket i gang fredag kveld, og alle bettingselskaper har utropt Bayern München som soleklar tittelfavoritt - igjen. Laget åpnet da også sesongen med 5-0-seier hjemme mot Hamburg fredag kveld. Bak er det stort sett Wolfsburg som er listet opp som den heteste utfordreren. Eurosport-kommentator og tysk fotball-ekspert Petter Bø Tosterud har i likhet med VGs forhåndstips imidlertid litt større tro på Borussia Dortmund. Her kan du lese våre vurderinger av dagens øvrige oddsobjekter – Ja, det er selvfølgelig vrient å spå nå som sommervinduet ennå ikke er lukket. Men her er noen argumenter for at jeg tror mer på Dortmund. * De har fått beholde de største stjernene som Mats Hummels (f), Ilkay Gündogan (mb) og Marco Reus (a). Og de har fått inn solide forsterkninger i Roman Bürki (k) og Gonzalo Castro (mb). * Thomas Tuchel (41), lagets nye trener, har flotte referanser fra sin tid i Mainz - som han førte til 5.plass i 2011 og til Europa League-fotball i vår. Han er en fremragende taktiker, opptatt av å få frem felleskapsfølelsen i laget og justerer i blant ukens treninger etter motstander-lagets styrker eller svakheter. Han er for eksempel ikke redd for å benke en stjerne eller to fra kampstart utfra tankegangen om at de gjør bedre nytte for seg når kommer innpå mot slutten. Dessuten jobber han tett med individene, og ivrer for å dyrke individene i en lagsammenheng. Rett og slett å få de store stjernene til å fungere i et lag. * Dessuten er det trolig ingen ulempe at laget endte på 7.plass i fjor i Jürgen Klopps siste sesong. Da vil antagelig alt som er bedre enn det i kommende sesong bli regnet som et fremskritt. Målet vil være å nå en Champions League-plass, men presset på Tuchel vil ikke være så overhengende, tror Bø Tosterud. VGs Bundesliga-tips: Bayern München - et 50 år langt eventyr (krever innlogging) Wolfsburg bør ha selvtilliten i orden etter andreplassen i vår, et cupmesterskap og nå nylig en Super Cup-triumf over Bayern München (5-4 på straffespark). – Det som lover bra for Wolfsburg er at de - inntil videre - har klart å beholde Kevin De Bruyne (offensiv midtbane). Laget er så avhengige av belgieren, som hadde 20 assister ifjor, og krydret det med ti mål. Har forsterket med Max Kruse (a) og videre er det en fordel at André Schürrle (mb) er med fra sesongsstart i år. Utfordringen er at de skal kjempe på tre fronter, og vi så i vår at de slet med det (røk blant annet 1-4 hjemme for Napoli), mener Bø Tosterud. – Noe av de samme kan skape krøll for Borussia Mönchengladbach. De har ikke spilt i den gjeveste europacupen siden 1970-tallet, og de færreste av spillerne har vært med i Champions League før. Dette er stort for spillerne og klubben! Men det kan forstyrre det hjemlige seriespillet. Ellers har man forsterket brukbart i Lars Stindl (mb) og Josip Drmic (a), påpeker Eurosport-kommentatoren. Til kveldens TV-kamp, så har Borussia Dortmund et godt tak på Borussia Mönchengladbach med ni seirer på ti siste tilsvarende. Videre har vertene imponert i sommerens treningskamper med 2-0-seier over Juventus som en topp. Nyervervelsen Bürki (k) får tillit fra start, men Neven Subotic (f) og Kevin Grosskreutz (mb) er skadet. Gladbach hadde som vertene ingen problemer i første runde av cupen i forrige uke. Men har skader på Alvaro Dominguez (f) og Martin Stranzl (f). Håvard Nordtveit (mb) er utestengt. Slik det står går vi for hjemmeseier, selv om vi gjerne skulle hatt mer enn 1,67 i odds. Spillestopp er kl. 18.25 og Eurosport 2 viser matchen.
Bayern München kan gjøre historie ved å bli det første laget som vinner Bundesligaen fire sesonger på rad. Men sørtyskerne kan fort få enda hardere motstand i jakten på gullet i år.